วิริยะฯตั้งเป้าเบี้ย3.5หมื่นล้าน งัดกลยุทธ์ดึงลูกค้าเก่าต่ออายุ
วิริยะประกันภัย ตั้งเป้าเบี้ยรวมปี 2559 ไม่ต่ำกว่า 3.5 หมื่นล้าน เติบโต 5%
8 ก.พ. 2559

วิริยะประกันภัย ตั้งเป้าเบี้ยรวมปี 2559 ไม่ต่ำกว่า 3.5 หมื่นล้าน เติบโต 5% 
นายสยม โรหิตเสถียร รองกรรมการผู้จัดการ บริษัท วิริยะประกันภัย เปิดเผยว่า ปีนี้บริษัทตั้งเป้าให้เบี้ยรวมปีนี้เพิ่มไม่ต่ำกว่า 5% หรือคิดเป็น 3.5 หมื่นล้านบาท จากปีที่ผ่านมาที่มีเบี้ยรวม 3.2 ล้านบาท โดยแผนการตลาดจะเน้นการดึงดูดและจูงใจให้ลูกค้าเก่าต่ออายุประกันภัยกับบริษัทให้มากขึ้นเป็น 80% จากเดิม 75% เพื่อชดเชยประกันรถใหม่ที่เพิ่มไม่มาก 
ทั้งนี้ จะสร้างมูลค่าเพิ่มให้กับลูกค้าเก่าผ่านบริการต่างๆ เช่น จ่ายค่ารถแท็กซี่ระหว่างนำรถเข้าซ่อม และบริการอื่นๆ ที่จะออกมาต่อเนื่องตลอดทั้งปี ขณะที่ลูกค้าซึ่งไม่เคยเกิดอุบัติเหตุจะมีการติดต่ออย่างใกล้ชิดสร้างมูลค่าเพิ่มด้านอื่นๆ เพื่อจูงใจให้ลูกค้าอยู่กับบริษัท
สำหรับลูกค้าใหม่จะมุ่งไปที่กลุ่มรถป้ายแดงที่ต้องทำประกันภัยรถยนต์ในปีที่ 2 ด้วยการติดต่อแบบถึงตัวก่อนคู่แข่งขัน เพื่อดึงเข้ามาเป็นลูกค้าใหม่ของบริษัท ส่วนลูกค้ารถใหม่จริงๆ มียอดเติบโตน้อย และส่วนใหญ่จะซื้อรถโดยใช้สินเชื่อจากไฟแนนซ์ หรือดีลเลอร์ ซึ่งจัดประกันภัยให้อยู่แล้วในปีแรก การแข่งขันจะทำได้ค่อนข้างยาก
“ปีที่ผ่านมาเรามีกำไรจากการรับประกันภัยเพียง 600 ล้านบาท จากกำไรสุทธิรวม 2,400 ล้านบาท ที่เหลือเป็นกำไรจากการลงทุน” นายสยม กล่าว
นอกจากนี้ การเข้าถึงที่เกิดเหตุไม่เกิน 20 นาทีจะทำได้มากขึ้น เพราะได้ตั้งศูนย์สำรวจภัย ทำให้บริหารคนได้คล่องตัว จากเดิมมีล่าช้าบ้าง เพราะแต่ละศูนย์บริการแยกกันบริหาร รวมทั้งจะยกระดับการซ่อมไม่เกิน 4 ชิ้นไม่เปลี่ยนอะไหล่ได้ภายใน 24 ชั่วโมง